Norjan viranomaisten mukaan ei ole epätavallista, että poroja kuolee salamaniskuihin, mutta yhtä suurta tapausta he eivät ole aiemmin nähneet.

Salamaniskut ovat tappaneet yli 300 poroa Harangerviddan kansallispuistossa Norjan eteläosassa, Norjan viranomaiset kertoivat maanantaina. Metsänvartija löysi kuolleet eläimet perjantaina sen jälkeen, kun alueella oli ollut voimakkaita myrskyjä. Alueella rekisteröitiin satoja salamaniskuja myrskyjen aikana.

Kaikkiaan kuolleita eläimiä on 323 ja niiden joukossa on 70 vasaa. Viranomaisten mukaan kyse on pahimmasta kyseisenlaisesta tapauksesta. Oslon yliopiston professori Atle Mysterud kertoi yleisradioyhtiö NRK:lle, että muutama vuosi sitten 280 poroa kuoli lumivyöryssä Keski-Norjassa. Hän sanoo pitävänsä yllättävänä sitä, kuinka laajalla alueella kuolleita poroja on. Kuolleita eläimiä on alueella, jonka halkaisija on muutamia kymmeniä metrejä.

Meteorologit sanovat, että alueella rekisteröitiin salamanisku perjantai-iltapäivällä aivan lähellä paikkaa, mistä porot löytyivät.

Norjan ympäristöviranomaisten mukaan ei ole epätavallista, että poroja tai muita villieläimiä kuolee salamaniskuihin, mutta että tämänkertainen tapaus on ennenkuulumaton. Viranomaisten mukaan porot pysyvät lähellä toisiaan huonolla säällä, mikä saattaa osaltaan selittää kuolleiden eläinten suuren määrän.

– En ole nähnyt mitään tällaista aiemmin, mutta porot ovat sosiaalisia eläimiä ja ne liikkuvat laumoissa. Ne seisoivat todennäköisesti aivan kiinni toisissaan, kun salama iski niihin, sanoi tutkimusjohtaja Morten Kjørstad Norjan luonnontutkimusinstituutti -säätiöstä Norjan TV2:lle.

Asiantuntijat tutkivat osan kuolleista eläimistä, mutta viranomaiset eivät ole vielä päättäneet, mitä poroille tapahtuu. Viranomaisten mukaan he päättävät pian, annetaanko luonnon toimia tavallaan vai tehdäänkö kuolleille eläimille jotain, koska niitä on niin suuri määrä.

Harangerviddan alueella elää noin 10 000 villiä poroa. Tapauksen ei uskota vaikuttavan alueen porojen määrään.

Lähteet: AFP, AP, Yle Uutiset